**Татарстан Республикасы документларының**

**мәҗбүри нөсхәсе турында**

Татарстан Республикасы Дәүләт Советы тарафыннан 2004 елның 22 декабрендә кабул ителде

*(2009 елның 3 июлендәге 25-ТРЗ, 2016 елның 6 июлендәге 50-ТРЗ, 2017 елның 11 гыйнварындагы 2-ТРЗ, 2017 елның 20 июлендәге 61-ТРЗ, 2017 елның 13 ноябрендәге 80-ТРЗ номерлы Татарстан Республикасы законнары редакциясендә)*

Әлеге Закон Татарстан Республикасы документларының тулы милли китапханә-мәгълүмат фондын комплектлау, Татарстан Республикасы документларының мәҗбүри нөсхәсенең дәүләт тарафыннан библиографик исәбен алып бару һәм даими саклауны оештыру максатларында кабул ителде.

*(2009 елның 3 июлендәге 25-ТРЗ номерлы Татарстан Республикасы Законы редакциясендә)*  
  
 **I бүлек. ГОМУМИ НИГЕЗЛӘМӘЛӘР**

**1 статья. Төп төшенчәләр**

Әлеге Закон максатларында түбәндәге төп төшенчәләр кулланыла:  
 документ – үзендә текст, тавыш язмасы, сурәт һәм (яисә) аларның берничәсен бергә туплаган теләсә нинди рәвештәге мәгълүматлы, аны тәңгәлләштерергә мөмкинлек бирүче реквизитлары булган, иҗтимагый файдалану һәм саклау максатларында вакыт һәм пространство буенча тапшыру өчен билгеләнгән матди саклагыч; *(икенче абзац 2009 елның 3 июлендәге 25-ТРЗ номерлы Татарстан Республикасы Законы редакциясендә)*

нөсхә – тиражланган документның оригиналга тәңгәл үрнәге;

Татарстан Республикасы документларының мәҗбүри нөсхәсе – Татарстан Республикасы территориясендә яисә аның территориясеннән читтә Татарстан Республикасы карамагында булган оешмалар заказы белән әзерләнгән, документлар җитештерүчеләр тарафыннан Татарстан Республикасының тиешле оешмаларына Россия Федерациясе һәм Татарстан Республикасы законнарында билгеләнгән микъдарда түләүсез тапшырылырга тиешле төрле төр документларның нөсхәләре; *(дүртенче абзац 2009 елның 3 июлендәге 25-ТРЗ номерлы Татарстан Республикасы Законы редакциясендә)*

документлар җитештерүче – оештыру-хокукый рәвешенә һәм милек рәвешенә бәйсез рәвештә, мәҗбүри нөсхәне әзерләүне, бастырып чыгаруны (чыгаруны) һәм таратуны (тапшыруны, илтеп җиткерүне) гамәлгә ашыручы юридик зат яки юридик зат булмыйча гына эшкуарлык эшчәнлеге белән шөгыльләнүче физик зат (нәшир, массакүләм мәгълүмат чарасы редакциясе, фонограмма җитештерүче, аудиовизуаль продукция җитештерүче, телерадиопродукция җитештерүче оешма һәм телерадиотапшырулар оешмасы, фәнни-тикшеренү, тәҗрибә-конструкторлык һәм технологик эшләрне башкаручы оешмалар, базаларында фәннәр кандидаты гыйльми дәрәҗәсе, фәннәр докторы гыйльми дәрәҗәсе алу өчен диссертацияләр яклау советлары булдырылган оешмалар, мәҗбүри нөсхәне эшләп чыгаруны, әзерләүне, бастырып чыгаруны (чыгаруны) һәм таратуны (тапшыруны, илтеп җиткерүне) гамәлгә ашыручы башка затлар; *(бишенче абзац 2017 елның 11 гыйнварындагы 2-ТРЗ номерлы, 2017 елның 20 июлендәге 61-ТРЗ номерлы Татарстан Республикасы законнары редакциясендә)*

документларны кабул итеп алучы – Татарстан Республикасы документларының мәҗбүри нөсхәсен түләүсез нигездә кабул итеп алу, саклау һәм алардан иҗтимагый файдалану хокукы бирелгән юридик зат яисә аның структур бүлекчәсе; *(алтынчы абзац* *2009 елның 3 июлендәге 25-ТРЗ номерлы Татарстан Республикасы Законы редакциясендә)*

Татарстан Республикасы документларының милли китапханә-мәгълүмат фонды – Татарстан Республикасы документларының мәҗбүри нөсхәсе нигезендә тупланучы, әлеге Закон нигезендә таратылучы, даими саклау һәм иҗтимагый файдалану өчен билгеләнгән һәм Татарстан Республикасы халкы мәдәни байлыгының бер өлеше булып торучы барлык төр документлар җыелмасы. *(Җиденче абзац 2009 елның 3 июлендәге 25-ТРЗ номерлы Татарстан Республикасы Законы редакциясендә)*

**2 статья. Татарстан Республикасы документларының мәҗбүри нөсхәсен булдыруга бәйле мөнәсәбәтләрне хокукый җайга салу**

Татарстан Республикасы документларының түләүсез мәҗбүри нөсхәсен булдыруга бәйле мөнәсәбәтләрне хокукый җайга салу федераль законнар, әлеге Закон һәм бүтән норматив хокукый актлар белән гамәлгә ашырыла.

**3 статья. Әлеге Законның гамәлдә булу өлкәсе**

Әлеге Законның гамәли көче Татарстан Республикасы документларының мәҗбүри нөсхәсен җитештерүчеләргә һәм алучыларга кагыла. *(Беренче абзац 2009 елның 3 июлендәге 25-ТРЗ номерлы Татарстан Республикасы Законы редакциясендә)*

Татарстан Республикасы Архив фондына караган документларны булдыру, аларны исәпкә алу, саклау һәм алардан файдалану буенча архив оешмалары эшчәнлеге «Татарстан Республикасында архив эше турында» 2017 елның 20 июлендәге 63-ТРЗ номерлы Татарстан Республикасы Законы белән җайга салына. *(икенче өлеш 2017 елның 13 ноябрендәге 80-ТРЗ номерлы Татарстан Республикасы Законы редакциясендә)*

**4 статья. Татарстан Республикасы документларының мәҗбүри нөсхәсен булдыру максатлары** *(статья исеме 2009 елның 3 июлендәге 25-ТРЗ номерлы Татарстан Республикасы Законы редакциясендә)*

Татарстан Республикасы документларының мәҗбүри нөсхәсен булдыруның максатлары: *(беренче абзац 2009 елның 3 июлендәге 25-ТРЗ номерлы Татарстан Республикасы Законы редакциясендә)*

Россия һәм бөтендөнья милли мирас өлеше буларак, Татарстан Республикасы документларының тулы милли китапханә-мәгълүмат фондын комплектлаштыру;

дәүләт библиографик исәпкә алуны һәм статистик исәпкә алуны гамәлгә ашыру; *(өченче абзац* *2017 елның 11 гыйнварындагы 2-ТРЗ номерлы Татарстан Республикасы Законы редакциясендә)*

республика документларын дәүләт теркәвенә (библиографик һәм статистик) алу, дәүләт библиографик (агымдагы һәм ретроспектив) һәм статистик мәгълүматны әзерләү;

Татарстан Республикасы документларының милли фонд саклагычларында аны даими саклауны оештыру;

кулланучыларга китапханә-библиографик һәм китапханә хезмәте күрсәтүләрендә аны файдалану;

кабул итеп алынучы документлар төрләре нигезендә җыелма каталогларны, сигнал һәм рефератив мәгълүматны әзерләү һәм чыгару; *(җиденче абзац 2009 елның 3 июлендәге 25-ТРЗ номерлы Татарстан Республикасы Законы редакциясендә)*

муниципаль берәмлекләр документлары комплектын һәм туган якны өйрәнү фондларын булдыру; *(сигезенче абзац 2009 елның 3 июлендәге 25-ТРЗ номерлы Татарстан Республикасы Законы редакциясендә)*

кабул итеп алынучы документлар төрләре нигезендә үзәкләштерелгән каталоглаштыру алып бару; *(тугызынчы абзац* *2009 елның 3 июлендәге 25-ТРЗ номерлы Татарстан Республикасы Законы белән кертелде)*

кабул итеп алынучы барлык төр документлар турында җәмәгатьчелеккә хәбәр итү; *(унынчы абзац* *2009 елның 3 июлендәге 25-ТРЗ номерлы Татарстан Республикасы Законы белән кертелде)*

кабул итеп алынучы документлар турында мәгълүматтан файдалана алуны, шул исәптән мәгълүмати-телекоммуникация челтәре буенча да, тәэмин итү; *(унберенче абзац 2009 елның 3 июлендәге 25-ТРЗ номерлы Татарстан Республикасы Законы белән кертелде)*

бөтендөнья фәне һәм техникасы казанышлары турында җәмгыятькә хәбәр итү. *(Уникенче абзац**2017 елның 11 гыйнварындагы 2-ТРЗ номерлы Татарстан Республикасы Законы белән кертелде)*

Электрон рәвештәге басманың мәҗбүри нөсхәсеннән һәм электрон рәвештәге диссертациянең мәҗбүри нөсхәсеннән файдалану Россия Федерациясе Граждан кодексы таләпләре нигезендә гамәлгә ашырыла. *(Икенче өлеш**2017 елның 11 гыйнварындагы 2-ТРЗ номерлы Татарстан Республикасы Законы белән кертелде)*

**5 статья. Татарстан Республикасы документларының мәҗбүри нөсхәсе составына керә торган документлар төрләре** *(статья**2017 елның 11 гыйнварындагы 2-ТРЗ номерлы Татарстан Республикасы Законы редакциясендә)*

Татарстан Республикасы документларының мәҗбүри нөсхәсе составына түбәндәге төр документлар керә:

басмалар (текст, нота, картографик, сынлы сәнгать басмалары) – редакцияләү-нәшерлек эшкәртүен узган, полиграфик яктан мөстәкыйль бизәлгән, бастырып чыгару белешмәләре булган басмалар;

электрон рәвештәге басманың нөсхәсе – текстын, иллюстрацияләрне һәм бизәүнең барлык элементларын кертеп, бастырылган документтагы (басмадагы) мәгълүматны күчереп яздыра торган һәм документ аннан бастырыла торган оригинал-макетның электрон күчермәсе;

сукырлар һәм начар күрүчеләр өчен басмалар – Брайль системасы буенча рельеф-нокта шрифты белән әзерләнә торган басмалар, рельеф-график басмалар, «сөйли торган китаплар», начар күрүчеләр өчен эре шрифтлы басмалар, сукырлар өчен электрон басмалар (Брайль дисплее һәм сөйләм синтезаторы ярдәмендә күрүләре зәгыйфьләнгән кешеләр уку өчен яраклаштырылган басмалар);

рәсми документлар – Татарстан Республикасы дәүләт хакимияте органнары кабул иткән һәм алар тарафыннан яисә аларның исеменнән бастырып чыгарылган документлар;

аудиовизуаль продукция – теләсә кайсы төрдәге саклагычларда барлыкка китерелгән һәм күчереп яздырылган кино-, видео-, фоно-, фотопродукция һәм аның комбинацияләре;

электрон басмалар – мәгълүмат электрон-цифрлы рәвештә бирелгән һәм редакцияләү-нәшерлек эшкәртүен узган, бастырып чыгару белешмәләре булган, электрон укылышлы саклагычларда ишәйтелә һәм таратыла торган документлар;

бастырып чыгарылмаган документлар – фәнни-тикшеренү, тәҗрибә-конструкторлык һәм технологик эш нәтиҗәләрен тәшкил итүче документлар (диссертацияләр, фәнни-тикшеренү, тәҗрибә-конструкторлык һәм технологик эшләр турында хисаплар, депозитланган фәнни эшләр, алгоритмнар һәм программалар);

патент документлары – сәнәгать милке объектларына патентлар һәм заявкалар тасвирламалары;

электрон хисаплау машиналары өчен программалар һәм матди саклагычтагы мәгълүмат базалары;

илкүләм стандартлаштыру системасында эшләнә һәм кулланыла торган документлар, гомумроссия техник-икътисадый һәм социаль мәгълүмат классификаторлары, кагыйдәләр җыентыклары;

катнаш документлар – төрле саклагычларда (басма, аудиовизуаль, электрон) эшләнгән документлар җыелмасы;

мәдәни мирас объектларын саклау буенча фәнни-проектлау документлары – мәдәни мирас объектларын саклау эшләрен башкару өчен фәнни-тикшеренү, фәнни-эзләнү, проектлау, смета һәм хисап документлары; *(унөченче абзац**2017 елның 20 июлендәге 61-ТРЗ номерлы Татарстан Республикасы Законы белән кертелде)*

проектлау документлары – текст рәвешендәге һәм карталар (схемалар) рәвешендәге материаллары булган һәм капиталь төзелеш объектларын, аларның өлешләрен төзүне, реконструкцияләүне, капиталь ремонтлауны тәэмин итү өчен архитектура, функциональ-технологик, конструктив һәм инженер-техник чишелешләрне билгели торган теләсә кайсы төр саклагычлардагы документлар. *(ундүртенче абзац**2017 елның 20 июлендәге –61-ТРЗ номерлы Татарстан Республикасы Законы белән кертелде)*

**II бүлек. ДОКУМЕНТЛАР ҖИТЕШТЕРҮЧЕЛӘРНЕҢ БУРЫЧЛАРЫ ҺӘМ ХОКУКЛАРЫ**

**6 статья. Татарстан Республикасы документларының мәҗбүри нөсхәсен әзерләү, бастырып чыгару (чыгару) һәм тарату (тапшыру, илтеп җиткерү) чыгымнары** *(статья исеме**2009 елның 3 июлендәге 25-ТРЗ номерлы Татарстан Республикасы Законы редакциясендә)*

Документлар җитештерүчеләр Татарстан Республикасы документларының мәҗбүри нөсхәсен документлар алучыларга бушлай тапшырырга тиеш. *(Беренче абзац 2009 елның 3 июлендәге 25-ТРЗ номерлы Татарстан Республикасы Законы редакциясендә)*

Документлар җитештерүчеләр Татарстан Республикасы документларының мәҗбүри нөсхәсен әзерләү, бастырып чыгару (чыгару) һәм тарату (тапшыру, илтеп җиткерү) чыгымнарын Татарстан Республикасы документларының мәҗбүри нөсхәсе составына керүче документларның үзкыйммәтенә кертәләр. *(Икенче абзац 2009 елның 3 июлендәге 25-ТРЗ номерлы Татарстан Республикасы Законы редакциясендә)*

Татарстан Республикасы документларының җитешсезлеге булган мәҗбүри нөсхәләре документлар алучыларның үтенече буенча документларны җитештерүчеләр тарафыннан бер ай эчендә алмаштырыла. *(Өченче абзац 2009 елның 3 июлендәге 25-ТРЗ номерлы Татарстан Республикасы Законы редакциясендә)*

Документлар җитештерүчеләр тарафыннан илтеп җиткерелмәгән мәҗбүри нөсхәләрне документлар алучылар баштагылары исәбеннән сатып алырга хокуклы.

7 статья. **Татарстан Республикасы документларының мәҗбүри нөсхәсен илтеп җиткерү** *(статья**2017 елның 20 июлендәге 61-ТРЗ номерлы Татарстан Республикасы Законы редакциясендә)*

Документлар җитештерүчеләр, шул исәптән полиграфия оешмалары аша, түбәндәгеләрне илтеп җиткерәләр:

Татарстан Республикасы Милли китапханәсенә басмаларның, рәсми документларның, аудиовизуаль продукциянең, электрон басмаларның һәм катнаш документларның өчәр мәҗбүри нөсхәсен;

Татарстан Республикасы Дәүләт архивына Татарстан Республикасы документларының мәҗбүри нөсхәсе составына керә торган барлык төр документларның берәр мәҗбүри нөсхәсен, моңа сукырлар һәм начар күрүчеләр өчен басмалар керми;

Сукырлар һәм начар күрүчеләр өчен республика махсус китапханәсенә сукырлар һәм начар күрүчеләр өчен басмаларның икешәр мәҗбүри нөсхәсен.

Документлар җитештерүчеләр электрон рәвештәге басмаларның документ җитештерүченең квалификацияләнгән электрон имзасы белән таныкланган берәр мәҗбүри нөсхәсен Татарстан Республикасы Милли китапханәсенә һәм Татарстан Республикасы Дәүләт архивына илтеп җиткерәләр.

Мәдәни мирас объектларын саклау буенча фәнни-проектлау документларының һәм проектлау документларының мәҗбүри нөсхәсен илтеп җиткерү срокларын һәм тәртибен Татарстан Республикасы Министрлар Кабинеты билгели.

Татарстан Республикасы документларының мәҗбүри нөсхәсе составына керә торган башка документларны илтеп җиткерү сроклары һәм тәртибе Татарстан Республикасы документларының мәҗбүри нөсхәсе составына керә торган тиешле документлар төрләренә карата “Документларның мәҗбүри нөсхәсе турында” Федераль закон нигезендә билгеләнә.

7.1 статья. **Төрле саклагычларда эшләнгән документларның мәҗбүри нөсхәсен илтеп җиткерү** *(статья**2009 елның 3 июлендәге 25-ТРЗ номерлы Татарстан Республикасы Законы белән кертелде)*

Мәҗбүри нөсхә катнаш документлардан һәм төрле саклагычларда теркәлгән бер үк төрле мәгълүматлы документлардан торырга мөмкин.

Катнаш документлардан һәм төрле саклагычларда теркәлгән бер үк төрле мәгълүматлы документлардан торучы мәҗбүри нөсхә бердәм комплект итеп Татарстан Республикасы Милли китапханәсенә җибәрелергә тиеш.

Катнаш документлардан һәм төрле чыганакларда теркәлгән бер үк төрле мәгълүматлы документлардан торган мәҗбүри нөсхәне илтеп җиткерү вакытлары һәм тәртибе Татарстан Республикасы документларының мәҗбүри нөсхәсе составына керүче тиешле документлар төрләренә карата «Документларның мәҗбүри нөсхәсе турында» Федераль закон нигезендә билгеләнә.

**8 статья. Документлар җитештерүчеләрнең хокуклары**

Татарстан Республикасы документларының мәҗбүри нөсхәсен тулы һәм оператив илтеп җиткерү документлар җитештерүчеләргә түбәндәге хокукларны гарантияли: *(беренче абзац 2009 елның 3 июлендәге 25-ТРЗ номерлы Татарстан Республикасы Законы редакциясендә)*

дәүләт библиографик һәм үзәкләштерелгән каталоглаштыру басмаларында, сигнал һәм рефератив мәгълүмат басмаларында, реклама басмаларында библиографик мәгълүматны түләүсез бастырып чыгару;

Татарстан Республикасы документларының милли фонд саклагычларында үзләре җитештерә торган документларның барлык төрләрен даими саклау;

белешмәләрнең үз илебездәге һәм халыкара автоматлаштырылган банкларына библиографик мәгълүмат кертү;

үз продукциясенә кагылышлы фактографик һәм статистик белешмәләрне алар үтенече буенча түләүсез бирү;

дәүләт саклавына үзе тапшыра торган документлардан телерадио җитештерүчеләрнең үз эфирында файдалануы;

интеллектуаль милек турында Россия Федерациясе законнары нигезендә җитештерүчеләрнең хокукларын Татарстан Республикасы документларының мәҗбүри нөсхәсен алучылар тарафыннан үтәү; *(җиденче абзац 2009 елның 3 июлендәге 25-ТРЗ номерлы Татарстан Республикасы Законы редакциясендә)*

Татарстан Республикасы документларының мәҗбүри нөсхәсен илтеп җиткерүне язма рәвештә раслау. *(Сигезенче абзац 2009 елның 3 июлендәге 25-ТРЗ номерлы Татарстан Республикасы Законы редакциясендә)*

**III бүлек. МӘҖБҮРИ НӨСХӘНЕ АЛУЧЫЛАРНЫҢ БУРЫЧЛАРЫ**

9 статья. **Татарстан Республикасы документларының мәҗбүри нөсхәсен алучы оешмаларның бурычлары** *(статья**2017 елның 20 июлендәге 61-ТРЗ номерлы Татарстан Республикасы Законы редакциясендә)*

Татарстан Республикасы Милли китапханәсенә басмаларның, электрон рәвештәге басмаларның, рәсми документларның, аудиовизуаль продукциянең, электрон басмаларның һәм катнаш документларның мәҗбүри нөсхәсен туплау, аның сакланышын һәм аннан файдалануны тәэмин итү йөкләнә.

Татарстан Республикасы Дәүләт архивына, сукырлар һәм начар күрүчеләр өчен басмалардан тыш, мәгълүмати басмаларны туплау, дәүләт теркәвенә алу, дәүләт библиографик исәбен һәм статистик исәпне алып бару, чыгару, Татарстан Республикасы документларының мәҗбүри нөсхәсе составына керә торган барлык төр документларның сакланышын һәм алардан файдалануны тәэмин итү йөкләнә.

Сукырлар һәм начар күрүчеләр өчен республика махсус китапханәсенә алар өчен мәгълүмати басмаларны туплау, дәүләт теркәвенә алу, дәүләт библиографик исәбен һәм статистик исәпне алып бару, чыгару, сукырлар һәм начар күрүчеләр өчен басмаларның мәҗбүри нөсхәсенең сакланышын һәм аннан файдалануны тәэмин итү йөкләнә.

10 статья. **Татарстан Республикасы документларының мәҗбүри нөсхәсен даими саклау** *(статья**2017 елның 20 июлендәге 61-ТРЗ номерлы Татарстан Республикасы Законы редакциясендә)*

Татарстан Республикасы документларының мәҗбүри нөсхәсен даими саклау Татарстан Республикасы документларының мәҗбүри нөсхәсе составына керә торган тиешле документлар төрләренә карата әлеге Законның 7 статьясы нигезендә Татарстан Республикасы Милли китапханәсенә, Татарстан Республикасы Дәүләт архивына, Сукырлар һәм начар күрүчеләр өчен республика махсус китапханәсенә йөкләнә.

Татарстан Республикасы документларының мәҗбүри нөсхәләрен даими саклауны һәм җәмәгать тарафыннан алардан файдалануны тәэмин итүче, фондлары Татарстан Республикасы документларының милли китапханә-мәгълүмат фондын барлыкка китерә торган оешмалар күрсәтелгән фондларның сакланышын тәэмин итү өчен Россия Федерациясе законнары нигезендә җаваплы булалар.

11 статья. **Татарстан Республикасы документларының мәҗбүри нөсхәсен илтеп җиткерүне тикшереп тору** *(статья**2017 елның 20 июлендәге 61-ТРЗ номерлы Татарстан Республикасы Законы редакциясендә)*

Татарстан Республикасы документларының мәҗбүри нөсхәсен документларны кабул итеп алучыларга илтеп җиткерүне тикшереп тору Татарстан Республикасы документлары мәҗбүри нөсхәсенең тиешле төрләрен дәүләт теркәвенә алуны, дәүләт библиографик исәбен һәм статистик исәпне алып баруны гамәлгә ашыручы Татарстан Республикасы Дәүләт архивына, Сукырлар һәм начар күрүчеләр өчен республика махсус китапханәсенә йөкләнә. Татарстан Республикасы документларының мәҗбүри нөсхәсен илтеп җиткермәү, үз вакытында һәм тулысынча илтеп җиткермәү турындагы белешмәләр Татарстан Республикасы башкарма хакимиятенең Татарстан Республикасы документлары мәҗбүри нөсхәсенең тапшырылуын тикшереп торуны гамәлгә ашыручы органына җибәрелә.

**IV бүлек. ЙОМГАКЛАУ НИГЕЗЛӘМӘЛӘРЕ**

12 статья. **Татарстан Республикасы документларының мәҗбүри нөсхәсен илтеп җиткерү тәртибен бозган өчен җаваплылык** *(статья**2009 елның 3 июлендәге 25-ТРЗ номерлы Татарстан Республикасы Законы редакциясендә)*

Татарстан Республикасы документларының мәҗбүри нөсхәсен илтеп җиткермәгән, үз вакытында һәм тулысынча илтеп җиткермәгән өчен документлар җитештерүчеләр Россия Федерациясенең административ хокук бозулар турындагы законнары нигезендә җаваплы булалар.

**13 статья. Әлеге Законның үз көченә керүе**

Әлеге Закон рәсми басылып чыккан көненнән үз көченә керә.  
 Татарстан Республикасы Министрлар Кабинеты норматив хокукый актларын әлеге Законга туры китерергә тиеш.

Татарстан Республикасы

Президенты М.Ш.Шәймиев

Казан, Кремль

2005 елның 18 гыйнвары

N 5-ЗРТ